title: Europa-Parlamentets og Rådets direktiv (EU) 2021/1187 af 7. juli 2021 om forenkling af foranstaltninger til fremme af gennemførelsen af det transeuropæiske transportnet (TEN-T)

text:
                  20.7.2021

                  DA

                  Den Europæiske Unions Tidende

                  L 258/1

         EUROPA-PARLAMENTETS OG RÅDETS DIREKTIV (EU) 2021/1187
         af 7. juli 2021
         om forenkling af foranstaltninger til fremme af gennemførelsen af det transeuropæiske transportnet (TEN-T)
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 172,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         under henvisning til udtalelse fra Regionsudvalget (2),
         efter den almindelige lovgivningsprocedure (3), og
         ud fra følgende betragtninger:

                     (1)

                     I Europa-Parlamentets og Rådets forordning (EU) nr. 1315/2013 (4) er der fastlagt fælles rammer for oprettelse af avancerede, interoperable netværk i Unionen til gavn for dens borgere med henblik på at styrke den sociale, økonomiske og territoriale samhørighed i Unionen og bidrage til oprettelsen af et fælles europæisk transport- og mobilitetsområde og dermed styrke det indre marked. Det transeuropæiske transportnet (TEN-T) omfatter en tostrenget struktur, som består af et samlet net og et hovednet. Det samlede net sikrer forbindelsesmuligheder for alle Unionens regioner, mens hovednettet består af de elementer i det samlede net, som har den største strategiske betydning for Unionen. I forordning (EU) nr. 1315/2013 er der fastsat bindende mål, idet hovednettet og det samlede net skal være færdiggjort senest i henholdsvis 2030 og 2050, navnlig ved at prioritere grænseoverskridende forbindelser, øge interoperabiliteten og bidrage til multimodal integration af Unionens transportinfrastruktur.

                     (2)

                     Uanset behovet for at færdiggøre TEN-T og de bindende tidsfrister herfor viser erfaringerne, at mange investeringer med henblik på færdiggørelse af TEN-T mødes af adskillige, forskellige og komplekse tilladelsesprocedurer, grænseoverskridende udbudsprocedurer og andre procedurer. Denne situation gør, at der er risiko for, at projekter ikke gennemføres til tiden, og medfører i mange tilfælde betydelige forsinkelser og øgede omkostninger. Desuden kan der opstå usikkerhed for projektiværksættere og potentielle private investorer, hvilket i visse tilfælde endda kan medføre, at projekter ikke gennemføres som oprindeligt planlagt. Dette direktiv har til formål at tage hånd om disse problemstillinger og muliggøre en synkroniseret og rettidig gennemførelse af TEN-T ved hjælp af harmoniserede tiltag på EU-plan. Når de udarbejder deres nationale planer og programmer, bør medlemsstaterne tage hensyn til udviklingen af TEN-T i overensstemmelse med artikel 49, stk. 2, i forordning (EU) nr. 1315/2013.

                     (3)

                     Dette direktiv bør omfatte projektrelaterede procedurer, herunder dem, der vedrører miljøkonsekvensvurderingen. Dette direktiv bør dog ikke berøre by- eller arealplanlægningsprocedurer, procedurer vedrørende tildeling af kontrakter under offentlige udbud og skridt, der tages på strategisk plan, og som ikke er projektrelaterede, såsom strategisk miljøvurderinger, offentlig budgetplanlægning samt nationale og regionale transportplaner. For at øge effektiviteten af tilladelsesprocedurerne og sikre projektdokumentation af høj kvalitet bør projektiværksættere udføre det forberedende arbejde, såsom forundersøgelser og rapporter forud for indledningen af tilladelsesproceduren. Dette direktiv bør ikke finde anvendelse på procedurer ved en administrativ klageinstans, ret eller domstol.

                     (4)

                     Dette direktiv bør finde anvendelse på projekter, som er en del af de forhåndsudpegede strækninger i hovednettet, der er anført i bilaget til dette direktiv, og på andre projekter vedrørende hovednetkorridorer, hvor de samlede omkostninger overstiger 300 000 000 EUR. Projekter, der overstiger dette beløb, er ofte af strategisk betydning med hensyn til opfyldelse af Unionens strategi for intelligent, bæredygtig og inklusiv vækst og bidrager til at nå målene i forordning (EU) nr. 1315/2013. Hovednetkorridorerne udpeges ved hjælp af tilpasningerne i Europa-Parlamentets og Rådets forordning (EU) nr. 1316/2013 (5) og kortene over hovednettet i forordning (EU) nr. 1315/2013. Det tekniske grundlag for disse kort leveres af det interaktive geografiske og tekniske informationssystem for TEN-T (TENtec), der indeholder mere detaljerede oplysninger om den transeuropæiske transportinfrastruktur.

                     (5)

                     Projekter, der udelukkende vedrører trafiktelematik, nye teknologier og innovation, bør udelukkes fra dette direktivs anvendelsesområde, da deres anvendelse ikke er begrænset til hovednettet.

                     (6)

                     Medlemsstaterne kan imidlertid anvende dette direktiv på andre projekter i hovednettet og det samlede net, herunder projekter, der udelukkende vedrører trafiktelematik, nye teknologier og innovation, for at opnå en harmoniseret tilgang til transportinfrastrukturprojekter. De nationale myndigheders offentliggørelse af lister over de konkrete projekter, der er omfattet af dette direktivs anvendelsesområde, kunne øge gennemsigtigheden for projektiværksættere, for så vidt angår igangværende og fremtidige anlægsarbejder i TEN-T.

                     (7)

                     I betragtning af de forskellige miljøvurderinger fastsat i relevant EU-ret og national ret, som er nødvendige for at give tilladelser til projekter på hovednettet, bør medlemsstaterne, hvor det er gennemførligt og hensigtsmæssigt, indføre en forenklet procedure, der opfylder kravene i nævnte EU-ret og national ret, med henblik på at bidrage til at nå de mål, der er fastsat i dette direktiv, med det formål at fremme forenklingen af foranstaltninger.

                     (8)

                     Der bør gives prioritet til projekter, der er omfattet af dette direktivs anvendelsesområde, hvor det er relevant. En sådan prioritering kan indebære kortere tidsfrister, sideløbende procedurer eller tidsbegrænsninger for klager, idet det samtidig sikres, at målene for andre horisontale politikker såsom miljøpolitikker, der har til formål at undgå, forebygge, reducere eller opveje skadelige virkninger på miljøet, også nås i overensstemmelse med EU-retten og national ret. I mange medlemsstaters retlige rammer prioriteres bestemte projektkategorier på grundlag af deres strategiske betydning for økonomien. Når en sådan prioritering findes i en national retlig ramme, bør den automatisk gælde for projekter, der er omfattet af dette direktivs anvendelsesområde. Medlemsstaterne bør ikke desto mindre have mulighed for at afprøve specifikke tilladelsesprocedurer på et begrænset antal projekter med henblik på at evaluere deres potentielle udvidelse til andre projekter. I løbet af denne afprøvningsperiode bør den pågældende medlemsstat ikke være forpligtet til at anvende sådanne afprøvningsprocedurer på andre projekter, der er omfattet af dette direktivs anvendelsesområde.

                     (9)

                     For at skabe mulighed for tydelig forvaltning af den overordnede procedure og sikre et kontaktpunkt for projektiværksættere bør projekter vedrørende hovednetkorridorer understøttes af effektive tilladelsesprocedurer. Medlemsstaterne bør med henblik herpå udpege én eller flere myndigheder alt efter deres nationale retlige rammer og administrative strukturer og de berørte projekttyper. Hvor en medlemsstat udpeger flere myndigheder, bør den sikre, at der kun udpeges én myndighed for et givet projekt og en given tilladelsesprocedure.

                     (10)

                     Udpegelsen af en myndighed, der fungerer som kontaktpunkt for projektiværksætteren, bør mindske kompleksiteten, øge effektiviteten og gøre procedurerne mere gennemsigtige. Desuden bør det forbedre samarbejdet mellem medlemsstaterne, hvor dette er hensigtsmæssigt. Procedurerne bør fremme et reelt samarbejde mellem projektiværksættere og den udpegede myndighed.

                     (11)

                     Den udpegede myndighed kan bl.a. få overdraget opgaver i forbindelse med koordineringen og godkendelsen i overensstemmelse med EU-retten og national ret af specifikke projekter til genopbygning af infrastrukturen på hovednettet i tilfælde af naturkatastrofer eller menneskeskabte katastrofer.

                     (12)

                     Den procedure, der er fastlagt i dette direktiv, bør ikke berøre opfyldelsen af kravene i folkeretten og EU-retten, herunder kravene om beskyttelse af miljøet og menneskers sundhed. Dette direktiv bør ikke føre til sænkning af standarder, der har til formål at undgå, forebygge, reducere eller opveje skadelige virkninger på miljøet.

                     (13)

                     Da det haster med at færdiggøre hovednettet, bør forenklingen af tilladelsesprocedurerne ledsages af en frist for procedurer, der fører til vedtagelsen af en godkendelsesafgørelse om at bygge transportinfrastrukturen. Denne frist bør tilskynde til en mere effektiv håndtering af procedurer og bør under ingen omstændigheder gå på kompromis med Unionens høje standarder for miljøbeskyttelse og offentlighedens deltagelse. Det bør være muligt at forlænge fristen for tilladelsesprocedurerne i behørigt begrundede tilfælde, herunder når der opstår uforudsete omstændigheder, eller hvis det er nødvendigt af hensyn til miljøbeskyttelsen. Forlængelsen kunne f.eks. udtrykkes som et tidsrum eller angives ved henvisning til en dato eller en sikker fremtidig begivenhed. Den forlængede frist bør navnlig ikke omfatte den tid, der er nødvendig for at gennemføre administrative eller judicielle klageprocedurer eller søge retsmidler ved en ret eller domstol. Medlemsstaterne bør ikke holdes ansvarlige, hvor denne frist ikke overholdes på grund af projektiværksætteren, f.eks. hvor projektiværksætteren ikke har overholdt de frister, der er fastsat i national ret, eller de vejledende frister, som den udpegede myndighed har fastsat, eller hvor projektiværksætteren har handlet med unødig forsinkelse.

                     (14)

                     Medlemsstaterne bør bestræbe sig på at sikre, at klager vedrørende den materielle eller processuelle lovlighed af en godkendelsesafgørelse behandles så effektivt som muligt.

                     (15)

                     TEN-T-infrastrukturprojekter, der vedrører to eller flere medlemsstater, møder særlige udfordringer med hensyn til koordinering af tilladelsesprocedurer. Derfor bør de udpegede myndigheder i de pågældende medlemsstater samarbejde med henblik på at koordinere deres tidsplaner og fastlægge en fælles tidsplan vedrørende tilladelsesproceduren, i det omfang en sådan koordinering af deres tidsplaner og en sådan fastlæggelse af en fælles tidsplan er mulige og hensigtsmæssige i betragtning af projektets parathed eller modenhed, hvilket primært afhænger af projektiværksætteren, navnlig af den dato, hvor projektiværksætteren har anmeldt projektet til den udpegede myndighed i hver af disse medlemsstater.

                     (16)

                     De europæiske koordinatorer, som er udpeget i overensstemmelse med forordning (EU) nr. 1315/2013, bør oplyses om de relevante procedurer for at lette synkroniseringen og gennemførelsen af dem med henblik på den rettidige gennemførelse af hovednettet senest i 2030.

                     (17)

                     Hvor TEN-T udvides til også at omfatte tredjelande i overensstemmelse med de vejledende kort i forordning (EU) nr. 1315/2013, bør disse tredjelande opfordres til, hvor det er relevant, at anvende regler svarende til dem, der er fastsat i dette direktiv.

                     (18)

                     Offentlige udbud i forbindelse med grænseoverskridende projekter bør gennemføres i overensstemmelse med traktaterne og, hvor det er relevant, Europa-Parlamentets og Rådets direktiv 2014/24/EU (6) eller 2014/25/EU (7). For at sikre effektiv gennemførelse af grænseoverskridende projekter på hovednettet bør offentlige udbud, der iværksættes af en fælles enhed, være underlagt én medlemsstats nationale ret. Som en undtagelse fra EU-retten om offentlige udbud bør den gældende nationale ret i princippet være national ret i den medlemsstat, hvor den fælles enhed har sit hjemsted. Det bør være muligt at fastlægge den gældende nationale ret ved en mellemstatslig aftale. I forbindelse med offentlige udbud, der gennemføres af en fælles enheds datterselskab, bør dette datterselskab anvende den nationale ret i én af de pågældende medlemsstater, hvilket kunne være den nationale ret, der finder anvendelse på den fælles enhed. Af hensyn til retssikkerheden bør de gældende udbudsstrategier fortsat gælde for en fælles enhed, der er oprettet inden datoen for dette direktivs ikrafttræden.

                     (19)

                     Kommissionen inddrages ikke systematisk i godkendelsen af de konkrete projekter. I visse tilfælde skal bestemte aspekter af projekttilrettelæggelsen dog godkendes på EU-plan. Hvor Kommissionen inddrages i procedurerne, vil den prioritere EU-projekter og sikre sikkerhed for projektiværksætterne. I nogle tilfælde kan godkendelse af statsstøtte være påkrævet. Uden at det berører de frister, der er fastsat i dette direktiv, og i overensstemmelse med kodeksen for god praksis ved behandling af statsstøttesager bør medlemsstaterne kunne anmode Kommissionen om at tage hånd om projekter på hovednettet, som de betragter som prioriterede ved at anvende mere forudsigelige tidsfrister ved brug af porteføljetilgangen eller gensidigt aftalt planlægning.

                     (20)

                     Gennemførelsen af infrastrukturprojekter på hovednettet bør også understøttes af retningslinjer fra Kommissionens side, som skaber mere klarhed med hensyn til gennemførelsen af visse former for projekter, idet gældende EU-ret respekteres. I den forbindelse giver Kommissionens meddelelse af 27. april 2017 med titlen: »Handlingsplan for naturen, mennesket og økonomien« vejledning og skaber større klarhed med hensyn til, hvordan Europa-Parlamentets og Rådets direktiv 2009/147/EF (8) og Rådets direktiv 92/43/EØF (9) skal overholdes. For at sikre det størst mulige udbytte af de afsatte offentlige midler bør der i forbindelse med offentlige udbud stilles direkte støtte til rådighed for projekter.

                     (21)

                     Målet for dette direktiv, nemlig at forenkle foranstaltningerne til fremme af gennemførelsen af TEN-T, kan ikke i tilstrækkelig grad opfyldes af medlemsstaterne, men kan på grund af nødvendigheden af at styrke rammerne for tilladelsesprocedurer for TEN-T-projekter ved hjælp af harmoniserede tiltag på EU-plan bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går dette direktiv ikke videre, end hvad der er nødvendigt for at nå dette mål.

                     (22)

                     Af hensyn til retssikkerheden bør dette direktiv ikke finde anvendelse på tilladelsesprocedurer, som påbegyndtes før datoen for dette direktivs gennemførelse —

               VEDTAGET DETTE DIREKTIV:

            Artikel 1
            Genstand og anvendelsesområde

               1.   Dette direktiv finder anvendelse på de tilladelsesprocedurer, der er påkrævede for at godkende gennemførelsen af:

                           a)

                           projekter, som er en del af de forhåndsudpegede strækninger i hovednettet som anført i bilaget

                           b)

                           andre projekter vedrørende hovednetkorridorer som udpeget i henhold til artikel 44, stk. 1, i forordning (EU) nr. 1315/2013, hvor de samlede omkostninger overstiger 300 000 000 EUR,

                     med undtagelse af projekter, der udelukkende vedrører trafiktelematik, nye teknologier og innovation som omhandlet i nævnte forordnings artikel 31 og 33.
               Dette direktiv finder også anvendelse på offentlige udbud i forbindelse med grænseoverskridende projekter, der er omfattet af dette direktivs anvendelsesområde.

               2.   Medlemsstaterne kan beslutte at anvende dette direktiv på andre projekter vedrørende hovednettet og det samlede net, herunder projekter, der udelukkende vedrører trafiktelematik, nye teknologier og innovation som omhandlet i stk. 1. Medlemsstaterne giver Kommissionen meddelelse om deres beslutning.

            Artikel 2
            Definitioner
            I dette direktiv forstås ved:

                        1)

                        »godkendelsesafgørelse«: afgørelse eller samling af afgørelser, som kan have en administrativ karakter, og som er truffet samtidigt eller successivt af en medlemsstats myndighed eller myndigheder, dog ikke administrative og judicielle klagemyndigheder, i henhold til et nationalt retssystem og national forvaltningsret, der fastslår, hvorvidt en projektiværksætter har ret til at gennemføre projektet på det pågældende geografiske område, uden at det berører afgørelser, som træffes i forbindelse med en administrativ eller judiciel klageprocedure

                        2)

                        »tilladelsesprocedure«: enhver procedure, som i henhold til EU-retten eller national ret skal følges i forbindelse med et konkret projekt, der falder ind under dette direktivs anvendelsesområde, for at opnå godkendelsesafgørelsen som krævet af en medlemsstats myndighed eller myndigheder, bortset fra by- eller arealplanlægningsprocedurer, procedurer vedrørende tildeling af offentlige udbud og skridt, der tages på strategisk plan, og som ikke vedrører et specifikt projekt, såsom strategisk miljøvurdering, offentlig budgetplanlægning samt nationale eller regionale transportplaner

                        3)

                        »projekt«: et forslag til opførelse, tilpasning eller ændring af en bestemt transportinfrastrukturstrækning, som har til formål at forbedre nævnte infrastrukturs kapacitet, sikkerhed og effektivitet, og hvis gennemførelse skal godkendes ved en godkendelsesafgørelse

                        4)

                        »grænseoverskridende projekt«: et projekt, der dækker en grænseoverskridende strækning mellem to eller flere medlemsstater

                        5)

                        »projektiværksætter«: den person, der ansøger om godkendelse af gennemførelsen af et projekt, eller den offentlige myndighed, som tager initiativ til et projekt

                        6)

                        »udpeget myndighed«: den myndighed, der er kontaktpunkt for projektiværksætteren, og som letter en effektiv og struktureret gennemførelse af tilladelsesprocedurerne i overensstemmelse med dette direktiv

                        7)

                        »fælles myndighed«: en myndighed, der er oprettet ved indbyrdes aftale mellem to eller flere medlemsstater for at lette tilladelsesprocedurerne i forbindelse med grænseoverskridende projekter, herunder fælles myndigheder, der er oprettet af udpegede myndigheder, hvor medlemsstaterne har givet disse udpegede myndigheder beføjelser til at oprette fælles myndigheder.

            Artikel 3
            Prioriteret status

               1.   Medlemsstaterne bestræber sig på at sikre, at alle myndigheder, herunder den udpegede myndighed, der er involveret i tilladelsesproceduren, bortset fra retter og domstole, prioriterer projekter, der er omfattet af dette direktivs anvendelsesområde.

               2.   Hvor der i henhold til national ret findes specifikke tilladelsesprocedurer for prioriterede projekter, sikrer medlemsstaterne, uden at det berører dette direktivs mål, krav og frister, at projekter, der er omfattet af dette direktivs anvendelsesområde, håndteres i henhold til disse procedurer. Dette er ikke til hinder for, at medlemsstaterne kan afprøve specifikke tilladelsesprocedurer på et begrænset antal projekter med henblik på at evaluere deres potentielle udvidelse til andre projekter, uden at de skal anvende sådanne procedurer på projekter, der er omfattet af dette direktivs anvendelsesområde.

               3.   Denne artikel berører ikke eventuelle budgetbeslutninger.

            Artikel 4
            Udpeget myndighed

               1.   Senest den 10. august 2023 udpeger hver medlemsstat de myndigheder, som skal fungere som den udpegede myndighed, på et passende administrativt niveau.

               2.   En medlemsstat kan, hvor det er relevant, udpege forskellige myndigheder som den udpegede myndighed afhængigt af projektet eller kategorien af projekter, transportformen eller det geografiske område. I så fald sikrer medlemsstaten, at der kun er én udpeget myndighed for et givet projekt og for en given tilladelsesprocedure.

               3.   Medlemsstaterne træffer alle nødvendige foranstaltninger for at give projektiværksættere lettilgængelige oplysninger om identiteten på den udpegede myndighed for et givet projekt.

               4.   Medlemsstaterne kan give den udpegede myndighed beføjelser til at træffe godkendelsesafgørelsen.
               Når den udpegede myndighed i overensstemmelse med første afsnit har beføjelser til at træffe godkendelsesafgørelsen, kontrollerer denne, at alle de tilladelser, afgørelser og udtalelser, der er nødvendige med henblik på at træffe godkendelsesafgørelsen, er blevet indhentet, og underretter projektiværksætteren om godkendelsesafgørelsen.

               5.   Hvor den udpegede myndighed ikke har beføjelser til at træffe godkendelsesafgørelsen, træffer medlemsstaterne de nødvendige foranstaltninger for at sikre, at projektiværksætteren underrettes om vedtagelsen af godkendelsesafgørelsen.

               6.   Medlemsstaterne kan give den udpegede myndighed beføjelser til at fastsætte vejledende frister for forskellige mellemliggende trin i tilladelsesproceduren i overensstemmelse med artikel 5, stk. 1, uden at det berører den fireårige frist, som er omhandlet i nævnte stykke.

               7.   Den udpegede myndighed:

                           a)

                           er kontaktpunkt for oplysninger til projektiværksætteren og andre relevante myndigheder, der er involveret i den procedure, der fører til godkendelsesafgørelsen for et givet projekt

                           b)

                           forelægger, hvor det er påkrævet i henhold til national ret, projektiværksætteren den udførlige beskrivelse af ansøgningen, der er omhandlet i artikel 6, stk. 4, herunder oplysninger om de vejledende frister i forbindelse med tilladelsesprocedurerne, i overensstemmelse med den fireårige frist, der er omhandlet i artikel 5, stk. 1

                           c)

                           fører tilsyn med tidsrammen for tilladelsesproceduren, og navnlig registrerer en eventuel forlængelse af den frist, der er omhandlet i artikel 5, stk. 4

                           d)

                           vejleder efter anmodning projektiværksætteren vedrørende indgivelsen af alle relevante oplysninger og dokumenter, herunder alle de tilladelser, afgørelser og udtalelser, som skal indhentes og forelægges med henblik på godkendelsesafgørelsen.

                     Den udpegede myndighed kan også vejlede projektiværksætteren om, hvilke yderligere oplysninger og/eller dokumenter der bør forelægges, i tilfælde af at anmeldelsen omhandlet i artikel 6, stk. 1, er blevet afvist.

               8.   Stk. 7 berører ikke den kompetence, der tilkommer andre myndigheder, som er involveret i tilladelsesproceduren, og projektiværksætterens mulighed for at rette henvendelse til de enkelte myndigheder for de specifikke tilladelser, afgørelser eller udtalelser, som indgår i godkendelsesafgørelsen.

            Artikel 5
            Tilladelsesprocedurens varighed

               1.   Medlemsstaterne fastsætter en tilladelsesprocedure, herunder fristerne for denne procedure, som ikke må overstige fire år fra indledningen af tilladelsesproceduren. Medlemsstaterne kan træffe nødvendige foranstaltninger med henblik på at opdele den tilgængelige periode i forskellige trin i overensstemmelse med EU-retten og national ret.

               2.   Den fireårige periode, der er omhandlet i stk. 1, berører ikke de forpligtelser, der følger af folkeretten og EU-retten, og omfatter ikke perioder, der er nødvendige for at gennemføre administrative og judicielle klageprocedurer og søge retsmidler ved en ret eller domstol, samt alle perioder, der er nødvendig for at gennemføre eventuelle deraf følgende afgørelser eller retsmidler.

               3.   Den fireårige periode, der er omhandlet i stk. 1, berører ikke en medlemsstats ret til at fastsætte, at tilladelsesproceduren skal afsluttes gennem vedtagelsen af en særlig national retsakt; i så fald kan proceduren med henblik på vedtagelsen af denne retsakt uanset stk. 1 overstige den fireårige periode, forudsat at det forberedende arbejde, der danner grundlag for vedtagelsen af den nationale retsakt, afsluttes inden for denne frist. Det forberedende arbejde anses for afsluttet, når den særlige nationale retsakt forelægges for det nationale parlament.

               4.   Medlemsstaterne træffer de nødvendige foranstaltninger for at sikre, at der i behørigt begrundede tilfælde kan gives en passende forlængelse af den fireårige periode, der er omhandlet i stk. 1. Varigheden af forlængelsen fastsættes i hvert enkelt tilfælde, begrundes behørigt og begrænses til målet om at afslutte tilladelsesproceduren og udstede godkendelsesafgørelsen. Når der er givet en sådan forlængelse, underrettes projektiværksætteren om grundene for at give den. Der kan gives én yderligere forlængelse på de samme betingelser.

               5.   Medlemsstaterne holdes ikke ansvarlige, hvor den fireårige periode, der er omhandlet i stk. 1, som forlænget i overensstemmelse med stk. 4, ikke overholdes, og hvor forsinkelsen skyldes projektiværksætteren.

            Artikel 6
            Tilrettelæggelse af tilladelsesproceduren

               1.   Projektiværksætteren anmelder projektet over for den udpegede myndighed eller, hvor det er relevant, den fælles myndighed, der er oprettet i overensstemmelse med artikel 7, stk. 2. Projektiværksætterens anmeldelse af projektet gælder som indledningen af tilladelsesproceduren.

               2.   Med henblik på at lette vurderingen af projektets modenhed kan medlemsstaterne fastsætte detaljeringsgraden af oplysninger og de relevante dokumenter, som projektiværksætteren skal indgive, når denne anmelder et projekt. Hvis projektet ikke er modent, afvises anmeldelsen ved en behørigt begrundet afgørelse senest fire måneder efter modtagelse af anmeldelsen.

               3.   Medlemsstaterne træffer de nødvendige foranstaltninger for at sikre, at projektiværksættere modtager generelle oplysninger som vejledning for anmeldelsen, tilpasset, hvor det er relevant, til den pågældende transportform, indeholdende oplysninger om de tilladelser, afgørelser og udtalelser, der kan være påkrævet for at gennemføre et projekt.
               Disse oplysninger omfatter for hver tilladelse, afgørelse eller udtalelse følgende:

                           a)

                           generelle oplysninger om det materielle anvendelsesområde og detaljeringsgraden af de oplysninger, som projektiværksætteren skal fremlægge

                           b)

                           gældende frister eller, hvis der ikke er sådanne frister, vejledende frister, og

                           c)

                           nærmere oplysninger om de myndigheder og interessenter, der normalt deltager i høringer i forbindelse med de forskellige tilladelser, afgørelser og udtalelser.

                     Disse oplysninger skal være lettilgængelige for alle relevante projektiværksættere, navnlig via elektroniske eller fysiske informationsportaler.

               4.   For at lette en vellykket anmeldelse kan medlemsstaterne kræve, at den udpegede myndighed på projektiværksætterens anmodning udarbejder en udførlig ansøgningsbeskrivelse indeholdende følgende oplysninger, der er skræddersyet til det konkrete projekt:

                           a)

                           de enkelte etaper af proceduren og gældende frister eller, hvis der ikke er sådanne frister, vejledende frister

                           b)

                           det materielle anvendelsesområde og detaljeringsgraden af de oplysninger, som projektiværksætteren skal fremlægge

                           c)

                           en liste over tilladelser, afgørelser og udtalelser, som projektiværksætteren i overensstemmelse med EU-retten og national ret skal indhente under tilladelsesproceduren

                           d)

                           nærmere oplysninger om de myndigheder og interessenter, der skal inddrages i forbindelse med de respektive forpligtelser, herunder i den formelle fase af den offentlige høring.

               5.   Den udførlige ansøgningsbeskrivelse forbliver gyldig under tilladelsesproceduren. Enhver ændring af den udførlige ansøgningsbeskrivelse begrundes behørigt.

               6.   Den udpegede myndighed kan efter anmodning give projektiværksætteren de oplysninger, som supplerer de elementer, der er omhandlet i stk. 4.

               7.   Når projektiværksætteren har indgivet det fuldstændige projektansøgningsdossier, skal godkendelsesafgørelsen vedtages inden for den frist, der er omhandlet i artikel 5, stk. 1.

               8.   De myndigheder, der er involveret i tilladelsesproceduren, underretter den udpegede myndighed om, at de påkrævede tilladelser, afgørelser, udtalelser eller godkendelsesafgørelsen er blevet udstedt.

            Artikel 7
            Koordinering af grænseoverskridende tilladelsesprocedurer

               1.   Medlemsstaterne sikrer i forbindelse med projekter, der vedrører to eller flere medlemsstater, at de udpegede myndigheder i de pågældende medlemsstater samarbejder med henblik på at koordinere deres tidsplaner og nå til enighed om en fælles tidsplan vedrørende tilladelsesproceduren.

               2.   I forbindelse med grænseoverskridende projekter kan der oprettes en fælles myndighed.

               3.   Medlemsstaterne træffer de nødvendige foranstaltninger for at sikre, at de europæiske koordinatorer som er udpeget i overensstemmelse med artikel 45 i forordning (EU) nr. 1315/2013 modtager oplysninger om tilladelsesprocedurerne, og at de europæiske koordinatorer kan lette kontakten mellem de udpegede myndigheder i forbindelse med tilladelsesprocedurerne for projekter, der vedrører to eller flere medlemsstater.

               4.   Hvis fristen omhandlet i artikel 5, stk. 1, ikke overholdes, giver medlemsstaterne efter anmodning de berørte europæiske koordinatorer oplysninger om de foranstaltninger, der er truffet eller efter planen vil blive truffet for gøre det muligt at afslutte tilladelsesproceduren med mindst mulig forsinkelse.

            Artikel 8
            Offentlige udbud i forbindelse med grænseoverskridende projekter

               1.   Hvis udbudsprocedurerne gennemføres af en fælles enhed i forbindelse med et grænseoverskridende projekt, træffer medlemsstaterne de nødvendige foranstaltninger for at sikre, at den fælles enhed anvender én medlemsstats nationale ret, og som undtagelse fra direktiv 2014/24/EU og 2014/25/EU fastlægges denne ret i overensstemmelse med artikel 39, stk. 5, litra a), i direktiv 2014/24/EU eller artikel 57, stk. 5, litra a), i direktiv 2014/25/EU, alt efter hvad der er relevant, medmindre andet er fastsat i en aftale mellem de deltagende medlemsstater. En sådan aftale skal under alle omstændigheder indeholde bestemmelser om anvendelse af en medlemsstats nationale ret på de udbudsprocedurer, der gennemføres af en fælles enhed.

               2.   I forbindelse med offentlige udbud, der gennemføres af en fælles enheds datterselskab, træffer de pågældende medlemsstater de nødvendige foranstaltninger for at sikre, at datterselskabet anvender én af medlemsstaternes nationale ret. I denne henseende kan de pågældende medlemsstater beslutte, at datterselskabet skal anvende den nationale ret, der finder anvendelse på den fælles enhed.

            Artikel 9
            Overgangsbestemmelser

               1.   Dette direktiv finder ikke anvendelse på projekter, hvor tilladelsesprocedurerne er indledt inden den 10. august 2023.

               2.   Artikel 8 finder kun anvendelse på sådanne kontrakter, for hvilke indkaldelsen af tilbud er udsendt, eller, såfremt der ikke kræves en indkaldelse af tilbud, hvor den ordregivende myndighed eller enhed indledte udbudsproceduren efter den 10. august 2023.

               3.   Artikel 8 finder ikke anvendelse på en fælles enhed, der er oprettet inden den 9. august 2021, hvis denne enheds udbudsprocedurer fortsat er omfattet af den ret, der gælder for enhedens udbud på denne dato.

            Artikel 10
            Rapportering

               1.   Kommissionen aflægger første gang den 10. februar 2027 og derefter med regelmæssige mellemrum rapport til Europa-Parlamentet og Rådet om gennemførelsen af dette direktiv og resultaterne heraf.

               2.   Rapporten baseres på de oplysninger, som medlemsstaterne skal indgive hvert andet år og første gang senest den 10. august 2026 vedrørende antallet af tilladelsesprocedurer, der er omfattet af dette direktivs anvendelsesområde, tilladelsesprocedurernes gennemsnitlige varighed, antallet af tilladelsesprocedurer, der overskrider fristen, og oprettelsen af en eventuel fælles myndighed under rapporteringsperioden.

            Artikel 11
            Gennemførelse

               1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 10. august 2023. De underretter straks Kommissionen herom.
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. Medlemsstaterne fastsætter de nærmere regler for henvisningen.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

            Artikel 12
            Ikrafttræden
            Dette direktiv træder i kraft på tyvendedagen efter offentliggørelsen i Den Europæiske Unions Tidende.
            Dette direktiv er rettet til medlemsstaterne.

            Udfærdiget i Strasbourg, den 7. juli 2021.

                  På Europa-Parlamentets vegne

               D.M. SASSOLI

                  Formand

                  På Rådets vegne

               A. LOGAR

                  Formand

            (1)  EUT C 62 af 15.2.2019, s. 269.

            (2)  EUT C 168 af 16.5.2019, s. 91.

            (3)  Europa-Parlamentets holdning af 13.2.2019 (EUT C 449 af 23.12.2020, s. 576) og Rådets førstebehandlingsholdning af 14.6.2021 (EUT C 273 af 8.7.2021, s. 1). Europa-Parlamentets holdning af 6.7.2021 (endnu ikke offentliggjort i EUT).

            (4)  Europa-Parlamentets og Rådets forordning (EU) nr. 1315/2013 af 11. december 2013 om Unionens retningslinjer for udvikling af det transeuropæiske transportnet og om ophævelse af afgørelse nr. 661/2010/EU (EUT L 348 af 20.12.2013, s. 1).

            (5)  Europa-Parlamentets og Rådets forordning (EU) nr. 1316/2013 af 11. december 2013 om oprettelse af Connecting Europe-faciliteten, om ændring af forordning (EU) nr. 913/2010 og om ophævelse af forordning (EF) nr. 680/2007 og (EF) nr. 67/2010 (EUT L 348 af 20.12.2013, s. 129).

            (6)  Europa-Parlamentets og Rådets direktiv 2014/24/EU af 26. februar 2014 om offentlige udbud og om ophævelse af direktiv 2004/18/EF (EUT L 94 af 28.3.2014, s. 65).

            (7)  Europa-Parlamentets og Rådets direktiv 2014/25/EU af 26. februar 2014 om fremgangsmåderne ved indgåelse af kontrakter inden for vand- og energiforsyning, transport samt posttjenester og om ophævelse af direktiv 2004/17/EF (EUT L 94 af 28.3.2014, s. 243).

            (8)  Europa-Parlamentets og Rådets direktiv 2009/147/EF af 30. november 2009 om beskyttelse af vilde fugle (EUT L 20 af 26.1.2010, s. 7).

            (9)  Rådets direktiv 92/43/EØF af 21. maj 1992 om bevaring af naturtyper samt vilde dyr og planter (EFT L 206 af 22.7.1992, s. 7).

            BILAG
            Forhåndsudpegede strækninger af grænseoverskridende forbindelser og manglende forbindelser i hovednetkorridorerne [som omhandlet i artikel 1, stk. 1, litra a)]

                        Hovednetkorridoren »Atlanterhavet«

                        Grænseoverskridende forbindelser

                        Évora — Mérida

                        Jernbane

                        Vitoria-Gasteiz — San Sebastián — Bayonne — Bordeaux

                        Aveiro — Salamanca

                        Dourofloden (Via Navegável do Douro)

                        Indre vandveje

                        Manglende forbindelser

                        Interoperable banestrækninger med ikke-UIC-sporvidde på Den Iberiske Halvø

                        Jernbane

                        Hovednetkorridoren »Østersøen — Adriaterhavet«

                        Grænseoverskridende forbindelser

                        Katowice/Opole — Ostrava — Brno
                        Katowice – Žilina
                        Bratislava — Wien
                        Graz — Maribor
                        Venedig — Trieste — Divača — Ljubljana

                        Jernbane

                        Katowice – Žilina
                        Brno — Wien

                        Vej

                        Manglende forbindelser

                        Gloggnitz — Mürzzuschlag: Semmering-basistunnelen
                        Graz — Klagenfurt: Koralm-jernbanestrækningen og -tunnelen
                        Koper — Divača

                        Jernbane

                        Hovednetkorridoren »Middelhavet«

                        Grænseoverskridende forbindelser

                        Barcelona — Perpignan

                        Jernbane

                        Lyon — Torino: basistunnel og adgangsveje

                        Nice — Ventimiglia

                        Venedig — Trieste — Divača — Ljubljana

                        Ljubljana — Zagreb

                        Zagreb — Budapest

                        Budapest — Miskolc — den ukrainske grænse

                        Lendava — Letenye

                        Vej

                        Vásárosnamény — den ukrainske grænse

                        Manglende forbindelser

                        Almería — Murcia

                        Jernbane

                        Interoperable banestrækninger med ikke-UIC-sporvidde på Den Iberiske Halvø

                        Perpignan — Montpellier

                        Koper — Divača

                        Rijeka — Zagreb

                        Milano — Cremona — Mantova — Porto Levante/Venedig — Ravenna/Trieste

                        Indre vandveje

                        Hovednetkorridoren »Nordsøen – Østersøen«

                        Grænseoverskridende forbindelser

                        Tallinn — Rīga — Kaunas — Warszawa: Rail Baltics nye fuldt interoperable banestrækning med UIC-sporvidde

                        Jernbane

                        Świnoujście/Szczecin — Berlin

                        Jernbane og indre vandveje

                        Via Baltica-korridoren EE-LV-LT-PL

                        Vej

                        Manglende forbindelser

                        Kaunas — Vilnius: en del af Rail Baltics nye fuldt interoperable banestrækning med UIC-sporvidde

                        Jernbane

                        Warszawa/Idzikowice — Poznań/Wrocław, inkl. forbindelser til det planlagte centrale transportknudepunkt

                        Nord-Ostsee-kanalen

                        Indre vandveje

                        Berlin — Magdeburg — Hannover, Mittellandkanalen, vesttyske kanaler

                        Rhinen, Waal

                        Noordzeekanaal, IJssel, Twentekanaal

                        Hovednetkorridoren »Nordsøen — Middelhavet«

                        Grænseoverskridende forbindelser

                        Bruxelles eller Brussel — Luxembourg — Strasbourg

                        Jernbane

                        Terneuzen — Gent

                        Indre vandveje

                        Seinen — Scheldenettet og de tilhørende flodbækkener til Seinen, Scheldefloden og Maasfloden

                        Rhin-Schelde-korridoren

                        Manglende forbindelser

                        Albertkanaal/Canal Albert og Kanaal Bocholt-Herentals

                        Indre vandveje

                        Hovednetkorridoren »Orienten/det østlige Middelhav«

                        Grænseoverskridende forbindelser

                        Dresden — Prag/Kolín

                        Jernbane

                        Wien/Bratislava — Budapest

                        Békéscsaba — Arad — Timișoara

                        Craiova — Calafat — Vidin — Sofia — Thessaloniki

                        Sofia — den serbiske grænse/den nordmakedonske grænse

                        Den tyrkiske grænse — Alexandroupoli

                        Den nordmakedonske grænse — Thessaloniki

                        Ioannina — Kakavia (den albanske grænse)

                        Vej

                        Drobeta Turnu Severin/Craiova — Vidin — Montana

                        Sofia — den serbiske grænse

                        Hamburg — Dresden — Prag — Pardubice

                        Indre vandveje

                        Manglende forbindelser

                        Igoumenitsa — Ioannina

                        Jernbane

                        Prag — Brno

                        Thessaloniki — Kavala — Alexandroupoli

                        Timişoara — Craiova

                        Hovednetkorridoren »Rhinen — Alperne«

                        Grænseoverskridende forbindelser

                        Zevenaar — Emmerich — Oberhausen

                        Jernbane

                        Karlsruhe — Basel

                        Milano/Novara — den schweiziske grænse

                        Basel — Antwerpen/Rotterdam — Amsterdam

                        Indre vandveje

                        Manglende forbindelser

                        Genova — Tortona/Novi Ligure

                        Jernbane

                        Zeebrugge — Gent

                        Hovednetkorridoren »Rhinen — Donau«

                        Grænseoverskridende forbindelser

                        München — Prag

                        Jernbane

                        Nürnberg — Plzeň

                        München — Mühldorf — Freilassing — Salzburg

                        Strasbourg — Kehl Appenweier

                        Hranice – Žilina

                        Košice — den ukrainske grænse

                        Wien — Bratislava/Budapest

                        Bratislava — Budapest

                        Békéscsaba — Arad — Timișoara — den serbiske grænse

                        Bukarest — Giurgiu — Rousse

                        Donau (Kehlheim — Constanța/Midia/Sulina) og de tilhørende flodbækkener til Váh-, Sava- og Tiszafloderne

                        Indre vandveje

                        Zlín – Žilina

                        Vej

                        Timișoara — den serbiske grænse

                        Manglende forbindelser

                        Stuttgart — Ulm

                        Jernbane

                        Salzburg — Linz

                        Craiova — Bukarest

                        Arad — Sighișoara — Brașov — Predeal

                        Hovednetkorridoren »Skandinavien — Middelhavet«

                        Grænseoverskridende forbindelser

                        Den russiske grænse — Helsinki

                        Jernbane

                        København — Hamburg: adgangsveje til den faste forbindelse over Femern Bælt

                        München — Wörgl — Innsbruck — Fortezza — Bolzano — Trento — Verona: Brenner-basistunnelen og adgangsveje

                        Göteborg — Oslo

                        København — Hamburg: den faste forbindelse over Femern Bælt

                        Jernbane/vej


title: Kommissionens gennemførelsesdirektiv (EU) 2021/746 af 6. maj 2021 om ændring af direktiv 2003/90/EF og 2003/91/EF for så vidt angår protokollerne til afprøvning af visse landbrugsplantearter og grøntsagsarter og om ændring af direktiv 2003/90/EF for så vidt angår visse botaniske navne på planter (EØS-relevant tekst)

text:
                  7.5.2021

                  DA

                  Den Europæiske Unions Tidende

                  L 160/94

         KOMMISSIONENS GENNEMFØRELSESDIREKTIV (EU) 2021/746
         af 6. maj 2021
         om ændring af direktiv 2003/90/EF og 2003/91/EF for så vidt angår protokollerne til afprøvning af visse landbrugsplantearter og grøntsagsarter og om ændring af direktiv 2003/90/EF for så vidt angår visse botaniske navne på planter
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2002/53/EF af 13. juni 2002 om den fælles sortsliste over landbrugsplantearter (1), særlig artikel 7, stk. 2, litra a) og b),
         under henvisning til Rådets direktiv 2002/55/EF af 13. juni 2002 om handel med grøntsagsfrø (2), særlig artikel 7, stk. 2, litra a) og b), og
         ud fra følgende betragtninger:

                     (1)

                     Kommissionens direktiv 2003/90/EF (3) og 2003/91/EF (4) skal sikre, at de landbrugsplantearter og grøntsagsarter, som medlemsstaterne optager i deres nationale sortslister, er i overensstemmelse med de protokoller, der er fastsat af EF-Sortsmyndigheden (CPVO). Direktiverne har navnlig til formål at sikre overholdelse af reglerne for de kendetegn, som afprøvningen mindst skal omfatte, og mindstekrav til afprøvning af sorter af landbrugsplantearter og grøntsagsarter. For sorter, der ikke er omfattet af CPVO's protokoller, har direktiverne til formål at sikre overholdelse af de vejledende principper fra Den Internationale Union til Beskyttelse af Plantenyheder UPOV).

                     (2)

                     CPVO og UPOV har fastlagt yderligere protokoller og vejledende principper og har opdateret eksisterende af slagsen, navnlig for så vidt angår markært, raps, bomuld, havre, timoté, brun sennep, broccoli, peber, melon, artiskok, tomat, ærter, spinat og tomatgrundstammer. Direktiv 2003/90/EF og 2003/91/EF bør ændres for at afspejle denne udvikling.

                     (3)

                     Kommissionens gennemførelsesdirektiv (EU) 2021/415 (5) ændrede Rådets direktiv 66/401/EØF (6) og 66/402/EØF (7) for så vidt angår visse botaniske navne for bakkesvingel, blød hvede, hård hvede, spelt, durra og sudangræs for at afspejle udviklingen af den videnskabelige viden. Direktiv 2003/90/EF bør ændres for at afspejle disse ændringer.

                     (4)

                     Direktiv 2003/90/EF og 2003/91/EF bør derfor ændres.

                     (5)

                     For visse sorter, som ikke kunne optages i den fælles sortsliste over landbrugsplantearter eller grøntsagsarter, er der påbegyndt officielle afprøvninger før den 1. januar 2022 i overensstemmelse med enten de CPVO-protokoller eller UPOV's retningslinjer, jf. bilaget til direktiv 2003/90/EF eller 2003/91/EF, der var gældende før ændringen ved nærværende direktiv. For ikke at afbryde afprøvningerne er det for disse afprøvninger hensigtsmæssigt, at medlemsstaterne anvender de nationale bestemmelser, der gennemfører direktiv 2003/90/EF og 2003/91/EF, der var gældende før ændringen ved nærværende direktiv.

                     (6)

                     Foranstaltningerne i dette direktiv er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DETTE DIREKTIV:

            Artikel 1
            Ændringer af direktiv 2003/90/EF
            Bilag I og II til direktiv 2003/90/EF erstattes af teksten i del A i bilaget til nærværende direktiv.

            Artikel 2
            Ændringer af direktiv 2003/91/EF
            Bilagene til direktiv 2003/91/EF erstattes af teksten i del B i bilaget til nærværende direktiv.

            Artikel 3
            Gennemførelse

               1.   Medlemsstaterne vedtager og offentliggør senest den 31. december 2021 de love og administrative bestemmelser, der er nødvendige for at efterkomme dette direktiv. De meddeler straks Kommissionen disse love og bestemmelser. De anvender disse love og bestemmelser fra den 1. januar 2022.
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

            Artikel 4
            Overgangsbestemmelser
            For afprøvninger af sorter, der er påbegyndt før den 1. januar 2022, skal medlemsstaterne anvende de nationale bestemmelser, der gennemfører direktiv 2003/90/EF og 2003/91/EF, der var gældende før ændringen ved nærværende direktiv.

            Artikel 5
            Ikrafttræden
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 6
            Adressater
            Dette direktiv er rettet til medlemsstaterne.

            Udfærdiget i Bruxelles, den 6. maj 2021.

                  På Kommissionens vegne

               Ursula VON DER LEYEN

                  Formand

            (1)  EFT L 193 af 20.7.2002, s. 1.

            (2)  EFT L 193 af 20.7.2002, s. 33.

            (3)  Kommissionens direktiv 2003/90/EF af 6. oktober 2003 om gennemførelsesbestemmelser til artikel 7 i Rådets direktiv 2002/53/EF for så vidt angår kendetegn, som afprøvningen mindst skal omfatte, og mindstekrav til afprøvning af sorter af landbrugsplantearter (EUT L 254 af 8.10.2003, s. 7).

            (4)  Kommissionens direktiv 2003/91/EF af 6. oktober 2003 om gennemførelsesbestemmelser til artikel 7 i Rådets direktiv 2002/55/EF for så vidt angår kendetegn, som afprøvningen mindst skal omfatte, og mindstekravene til afprøvning af sorter af grøntsagsarter (EUT L 254 af 8.10.2003, s. 11).

            (5)  Kommissionens gennemførelsesdirektiv (EU) 2021/415 af 8. marts 2021 om ændring af Rådets direktiv 66/401/EØF og 66/402/EØF med henblik på tilpasning til udviklingen af videnskabelig og teknisk viden, taksonomiske grupper og navne for visse arter af sædekorn og ukrudtsplanter (EUT L 81 af 9.3.2021, s. 65).

            (6)  Rådets direktiv 66/401/EØF af 14. juni 1966 om handel med frø af foderplanter (EFT 125 af 11.7.1966, s. 2298).

            (7)  Rådets direktiv 66/402/EØF af 14. juni 1966 om handel med såsæd (EFT 125 af 11.7.1966, s. 2309).

            BILAG

               Del A — Ændringer af bilag I og II til direktiv 2003/90/EF

                     »BILAG I

                        Liste over arter, der er omhandlet i artikel 1, stk. 2, litra a), der skal være i overensstemmelse med EF-Sortsmyndighedens tekniske protokoller
                         (*)

                                    Videnskabeligt navn

                                    Almindeligt anvendt navn

                                    EF-Sortsmyndighedens protokol

                                    Festuca arundinacea Schreb.

                                 Strandsvingel

                                 TP 39/1 af 1.10.2015

                                    Festuca filiformis Pourr.

                                 Finbladet svingel

                                 TP 67/1 af 23.6.2011

                                    Festuca ovina L.

                                 Fåresvingel

                                 TP 67/1 af 23.6.2011

                                    Festuca pratensis Huds.

                                 Engsvingel

                                 TP 39/1 af 1.10.2015

                                    Festuca rubra L.

                                 Rød svingel

                                 TP 67/1 af 23.6.2011

                                    Festuca trachyphylla (Hack.) Hack.

                                 Bakkesvingel

                                 TP 67/1 af 23.6.2011

                                    Lolium multiflorum Lam.

                                 Italiensk rajgræs

                                 TP 4/2 af 19.3.2019

                                    Lolium perenne L.

                                 Almindelig rajgræs

                                 TP 4/2 af 19.3.2019

                                    Lolium x hybridum Hausskn.

                                 Hybridrajgræs

                                 TP 4/2 af 19.3.2019

                                    Pisum sativum L. (partim)

                                 Markært

                                 TP 7/2 Rev. 3 af 6.3.2020

                                    Poa pratensis L.

                                 Engrapgræs

                                 TP 33/1 af 15.3.2017

                                    Vicia faba L.

                                 Hestebønne

                                 TP 8/1 af 19.3.2019

                                    Vicia sativa L.

                                 Fodervikke

                                 TP 32/1 af 19.4.2016

                                    Brassica napus L. var. napobrassica (L.) Rchb.

                                 Kålroe

                                 TP 89/1 af 11.3.2015

                                    Raphanus sativus L. var. oleiformis Pers.

                                 Olieræddike

                                 TP 178/1 af 15.3.2017

                                    Brassica napus L. (partim)

                                 Raps

                                 TP 36/3 af 21.4.2020

                                    Cannabis sativa L.

                                 Hamp

                                 TP 276/1 Delvis rev. af 21.3.2018

                                    Glycine max (L.) Merr.

                                 Sojabønne

                                 TP 80/1 af 15.3.2017

                                    Gossypium spp.

                                 Bomuld

                                 TP 88/2 af 11.12.2020

                                    Helianthus annuus L.

                                 Almindelig solsikke

                                 TP 81/1 af 31.10.2002

                                    Linum usitatissimum L.

                                 Hør (spindhør, oliehør)

                                 TP 57/2 af 19.3.2014

                                    Sinapis alba L.

                                 Gul sennep

                                 TP 179/1 af 15.3.2017

                                    Avena nuda L.

                                 Nøgen havre

                                 TP 20/3 af 6.3.2020

                                    Avena sativa L. (herunder A. byzantina K. Koch)

                                 Almindelig havre

                                 TP 20/3 af 6.3.2020

                                    Hordeum vulgare L.

                                 Byg

                                 TP 19/5 af 19.3.2019

                                    Oryza sativa L.

                                 Ris

                                 TP 16/3 af 1.10.2015

                                    Secale cereale L.

                                 Rug

                                 TP 58/1 af 31.10.2002

                                    Sorghum bicolor (L.) Moench subsp. bicolor

                                 Durra

                                 TP 122/1 af 19.3.2019

                                    Sorghum bicolor (L.) Moench subsp. drummondii (Steud.) de Wet ex Davidse

                                 Sudangræs

                                 TP 122/1 af 19.3.2019

                                    Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                 Hybrider, der er fremkommet ved krydsning af Sorghum bicolor subsp. bicolor og Sorghum bicolor subsp. drummondii

                                 TP 122/1 af 19.3.2019

                                    xTriticosecale Wittm. ex A. Camus

                                 Hybrider, der er fremkommet ved krydsning af en art af slægten Triticum med en art af slægten Secale

                                 TP 121/2 Rev. 1 af 16.2.2011

                                    Triticum aestivum L. subsp. aestivum

                                 Blød hvede

                                 TP 3/5 af 19.3.2019

                                    Triticum turgidum L. subsp. durum (Desf.) van Slageren

                                 Hård hvede

                                 TP 120/3 af 19.3.2014

                                    Zea mays L. (partim)

                                 Majs

                                 TP 2/3 af 11.3.2010

                                    Solanum tuberosum L.

                                 Kartoffel

                                 TP 23/3 af 15.3.2017

                     BILAG II

                        Liste over arter, der skal være i overensstemmelse med UPOV's vejledende principper, jf. artikel 1, stk. 2, litra b)  (*)

                                    Videnskabeligt navn

                                    Almindeligt anvendt navn

                                    UPOV's vejledende principper

                                    Beta vulgaris L.

                                 Foderbede

                                 TG/150/3 af 4.11.1994

                                    Agrostis canina L.

                                 Hundehvene

                                 TG/30/6 af 12.10.1990

                                    Agrostis gigantea Roth

                                 Stortoppet hvene

                                 TG/30/6 af 12.10.1990

                                    Agrostis stolonifera L.

                                 Krybhvene

                                 TG/30/6 af 12.10.1990

                                    Agrostis capillaris L.

                                 Almindelig hvene

                                 TG/30/6 af 12.10.1990

                                    Bromus catharticus Vahl

                                 Amerikansk hejre

                                 TG/180/3 af 4.4.2001

                                    Bromus sitchensis Trin.

                                 Alaskahejre

                                 TG/180/3 af 4.4.2001

                                    Dactylis glomerata L.

                                 Hundegræs

                                 TG/31/8 af 17.4.2002

                                    xFestulolium Asch. et Graebn.

                                 Hybrider, der er fremkommet ved krydsning af en art af slægten Festuca med en art af slægten Lolium

                                 TG/243/1 af 9.4.2008

                                    Phleum nodosum L.

                                 Knoldrottehale

                                 TG/34/7 af 17.12.2020

                                    Phleum pratense L.

                                 Timoté

                                 TG/34/7 af 17.12.2020

                                    Lotus corniculatus L.

                                 Kællingetand

                                 TG 193/1 af 9.4.2008

                                    Lupinus albus L.

                                 Hvid lupin

                                 TG/66/4 af 31.3.2004

                                    Lupinus angustifolius L.

                                 Smalbladet lupin

                                 TG/66/4 af 31.3.2004

                                    Lupinus luteus L.

                                 Gul lupin

                                 TG/66/4 af 31.3.2004

                                    Medicago doliata Carmign.

                                 Tornet sneglebælg

                                 TG/228/1 af 5.4.2006

                                    Medicago italica (Mill.) Fiori

                                 Disc medic

                                 TG/228/1 af 5.4.2006

                                    Medicago littoralis Rohde ex Loisel.

                                 Kyst-sneglebælg

                                 TG/228/1 af 5.4.2006

                                    Medicago lupulina L.

                                 Humlesneglebælg

                                 TG/228/1 af 5.4.2006

                                    Medicago murex Willd.

                                 Kærvsneglebælg

                                 TG/228/1 af 5.4.2006

                                    Medicago polymorpha L.

                                 Krogsneglebælg

                                 TG/228/1 af 5.4.2006

                                    Medicago rugosa Desr.

                                 Wrinkled medic/Gama medic

                                 TG/228/1 af 5.4.2006

                                    Medicago sativa L.

                                 Lucerne

                                 TG/6/5 af 6.4.2005

                                    Medicago scutellata (L.) Mill.

                                 Skjoldsneglebælg

                                 TG/228/1 af 5.4.2006

                                    Medicago truncatula Gaertn.

                                 Tøndesneglebælg

                                 TG/228/1 af 5.4.2006

                                    Medicago x varia T. Martyn

                                 Sandlucerne

                                 TG/6/5 af 6.4.2005

                                    Trifolium pratense L.

                                 Rødkløver

                                 TG/5/8 af 17.12.2020

                                    Trifolium repens L.

                                 Hvidkløver

                                 TG/38/7 af 9.4.2003

                                    Trifolium subterraneum L.

                                 Jordkløver

                                 TG/170/3 af 4.4.2001

                                    Phacelia tanacetifolia Benth.

                                 Honningurt

                                 TG/319/1 af 5.4.2017

                                    Arachis hypogaea L.

                                 Jordnød

                                 TG/93/4 af 9.4.2014

                                    Brassica juncea (L.) Czern

                                 Brun sennep

                                 TG/335/1 af 17.12.2020

                                    Brassica rapa L. var. silvestris (Lam.) Briggs

                                 Rybs

                                 TG/185/3 af 17.4.2002

                                    Carthamus tinctorius L.

                                 Saflor

                                 TG/134/3 af 12.10.1990

                                    Papaver somniferum L.

                                 Valmue

                                 TG/166/4 af 9.4.2014

               «

               Del B — Ændringer af bilagene til direktiv 2003/91/EF

                     »BILAG I

                        Liste over arter, der er omhandlet i artikel 1, stk. 2, litra a), der skal være i overensstemmelse med EF-Sortsmyndighedens tekniske protokoller  (*)

                                    Videnskabeligt navn

                                    Almindeligt anvendt navn

                                    EF-Sortsmyndighedens protokol

                                    Allium cepa L. (Cepa group)

                                 Kepaløg

                                 TP 46/2 af 1.4.2009

                                    Allium cepa L. (Aggregatum group)

                                 Skalotteløg

                                 TP 46/2 af 1.4.2009

                                    Allium fistulosum L.

                                 Pibeløg

                                 TP 161/1 af 11.3.2010

                                    Allium porrum L.

                                 Porre

                                 TP 85/2 af 1.4.2009

                                    Allium sativum L.

                                 Hvidløg

                                 TP 162/1 af 25.3.2004

                                    Allium schoenoprasum L.

                                 Purløg

                                 TP 198/2 af 11.3.2015

                                    Apium graveolens L.

                                 Selleri

                                 TP 82/1 af 13.3.2008

                                    Apium graveolens L.

                                 Knoldselleri

                                 TP 74/1 af 13.3.2008

                                    Asparagus officinalis L.

                                 Alm. asparges

                                 TP 130/2 af 16.2.2011

                                    Beta vulgaris L.

                                 Rødbede

                                 TP 60/1 af 1.4.2009

                                    Beta vulgaris L.

                                 Bladbede

                                 TP 106/1 af 11.3.2015

                                    Brassica oleracea L.

                                 Grønkål

                                 TP 90/1 af 16.2.2011

                                    Brassica oleracea L.

                                 Blomkål

                                 TP 45/2 Rev. 2 af 21.3.2018

                                    Brassica oleracea L.

                                 Broccoli

                                 TP 151/2 Rev. 2 af 21.4.2020

                                    Brassica oleracea L.

                                 Rosenkål

                                 TP 54/2 Rev. af 15.3.2017

                                    Brassica oleracea L.

                                 Knudekål

                                 TP 65/1 Rev. af 15.3.2017

                                    Brassica oleracea L.

                                 Savojkål, hvidkål og rødkål

                                 TP 48/3 Rev. af 15.3.2017

                                    Brassica rapa L.

                                 Kinakål

                                 TP 105/1 af 13.3.2008

                                    Capsicum annuum L.

                                 Spansk peber, herunder chilipeber og sød peber

                                 TP 76/2 Rev. 2 af 21.4.2020

                                    Cichorium endivia L.

                                 Endivie, herunder kruset endivie og bredbladet endivie

                                 TP 118/3 af 19.3.2014

                                    Cichorium intybus L.

                                 Cikorierod

                                 TP 172/2 af 1.12.2005

                                    Cichorium intybus L.

                                 Bladcikorie

                                 TP 154/1 Rev. af 19.3.2019

                                    Cichorium intybus L.

                                 Julesalat

                                 TP 173/2 af 21.3.2018

                                    Citrullus lanatus (Thunb.) Matsum. et Nakai

                                 Vandmelon

                                 TP 142/2 af 19.3.2014

                                    Cucumis melo L.

                                 Meloner

                                 TP 104/2 Rev. af 21.4.2020

                                    Cucumis sativus L.

                                 Almindelig agurk, herunder drueagurk

                                 TP 61/2 Rev. 2 af 19.3.2019

                                    Cucurbita maxima Duchesne

                                 Centnergræskar

                                 TP 155/1 af 11.3.2015

                                    Cucurbita pepo L.

                                 Mandelgræskar, herunder courgette og squash

                                 TP 119/1 Rev. af 19.3.2014

                                    Cynara cardunculus L.

                                 Artiskok og kardon

                                 TP 184/2 Rev. af 6.3.2020

                                 Kardon artiskok

                                 Gulerod og fodergulerod

                                 TP 49/3 af 13.3.2008

                                    Foeniculum vulgare Mill.

                                 Fennikel

                                 TP 183/1 af 25.3.2004

                                    Lactuca sativa L.

                                 Havesalat

                                 TP 13/6 Rev. af 15.2.2019

                                    Solanum lycopersicum L.

                                 Tomat

                                 TP 44/4 Rev. 4 af 21.4.2020

                                    Petroselinum crispum (Mill.) Nyman ex A. W. Hill

                                 Persille

                                 TP 136/1 af 21.3.2007

                                    Phaseolus coccineus L.

                                 Pralbønne

                                 TP 9/1 af 21.3.2007

                                    Phaseolus vulgaris L.

                                 Havebønne, herunder buskbønne og stangbønne

                                 TP 12/4 af 27.2.2013

                                    Pisum sativum L. (partim)

                                 Almindelig ært, herunder marvært, skalært og sukkerært

                                 TP 7/2 Rev. 3 af 6.3.2020

                                 Radise, ræddike

                                 Radise, herunder ræddike

                                 TP 64/2 rev. af 11.3.2015

                                    Rheum rhabarbarum L

                                 Haverabarber

                                 TP 62/1 af 19.4.2016

                                    Scorzonera hispanica L.

                                 Haveskorzoner

                                 TP 116/1 af 11.3.2015

                                    Solanum melongena L.

                                 Aubergine eller ægplante

                                 TP 117/1 af 13.3.2008

                                    Spinacia oleracea L.

                                 Spinat

                                 TP 55/5 Rev. 3 af 6.3.2020

                                    Valerianella locusta (L.) Laterr.

                                 Tandfri vårsalat

                                 TP 75/2 af 21.3.2007

                                    Vicia faba L. (partim)

                                 Valsk bønne

                                 TP 206/1 af 25.3.2004

                                    Zea mays L. (partim)

                                 Sukkermajs og perlemajs

                                 TP 2/3 af 11.3.2010

                                    Solanum habrochaites S. Knapp & D.M. Spooner, Solanum lycopersicum L. x Solanum habrochaites S. Knapp & D.M. Spooner, Solanum lycopersicum L. x Solanum peruvianum (L.) Mill.; Solanum lycopersicum L. x Solanum cheesmaniae (L. Ridley) Fosberg; Solanum pimpinellifolium L. x Solanum habrochaites S. Knapp & D.M. Spooner

                                 Tomatgrundstammer

                                 TP 294/1 Rev. 4 af 21.4.2020

                                    Cucurbita maxima Duchesne x Cucurbita moschata Duchesne

                                 Interspecifikke hybrider af Cucurbita maxima Duchesne x Cucurbita moschata Duchesnetil brug som podestammer

                                 TP 311/1 af 15.3.2017

                     BILAG II

                        Liste over arter, der skal være i overensstemmelse med UPOV's vejledende principper, jf. artikel 1, stk. 2, litra b)
                         (*)

                                    Videnskabeligt navn

                                    Almindeligt anvendt navn

                                    UPOV's vejledende principper

                                    Brassica rapa L.

                                 Majroe/Høstroe

                                 TG/37/10 af 4.4.2001

               «

               (*)  Protokollerne kan findes på EF-Sortsmyndighedens websted (www.cpvo.europa.eu).

               (*)  De vejledende principper kan findes på UPOV's websted (www.upov.int).

               (*)  Protokollerne kan findes på EF-Sortsmyndighedens websted (www.cpvo.europa.eu).

               (*)  De vejledende principper kan findes på UPOV's websted (www.upov.int).


title: Europa-Parlamentets og Rådets direktiv (EU) 2021/2261 af 15. december 2021 om ændring af direktiv 2009/65/EF for så vidt angår anvendelsen af dokumenter med central information af administrationsselskaber for institutter for kollektiv investering i værdipapirer (investeringsinstitutter) (EØS-relevant tekst)

text:
                  20.12.2021

                  DA

                  Den Europæiske Unions Tidende

                  L 455/15

         EUROPA-PARLAMENTETS OG RÅDETS DIREKTIV (EU) 2021/2261
         af 15. december 2021
         om ændring af direktiv 2009/65/EF for så vidt angår anvendelsen af dokumenter med central information af administrationsselskaber for institutter for kollektiv investering i værdipapirer (investeringsinstitutter)
         (EØS-relevant tekst)
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 53, stk. 1,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Det Europæiske Økonomiske og Sociale Udvalg (1),
         efter den almindelige lovgivningsprocedure (2), og
         ud fra følgende betragtninger:

                     (1)

                     I henhold til artikel 78 i Europa-Parlamentets og Rådets direktiv 2009/65/EF (3) skal investeringsselskaber og administrationsselskaber udarbejde et kort dokument indeholdende central information om de væsentlige karakteristika ved de institutter for kollektiv investering i værdipapirer (investeringsinstitutter), der tilbydes investorer (»central investorinformation«), således at disse investorer kan forventes at forstå karakteren af og risiciene forbundet med det investeringsinstitut, de tilbydes, og således kan træffe investeringsbeslutninger på et velinformeret grundlag.

                     (2)

                     I henhold til Europa-Parlamentets og Rådets forordning (EU) nr. 1286/2014 (4) skal producenter af sammensatte og forsikringsbaserede investeringsprodukter til detailinvestorer (PRIIP'er), inden de stiller et PRIIP til rådighed for detailinvestorer, udarbejde og offentliggøre et dokument med central information (»dokumentet med central information«) om det pågældende produkt for at sætte sådanne detailinvestorer i stand til at forstå og sammenligne PRIIP'ets vigtigste aspekter og risici.

                     (3)

                     Investeringsinstitutter betragtes også som PRIIP'er, for hvilke der kræves et dokument med central information i medfør af forordning (EU) nr. 1286/2014. Artikel 32, stk. 1, i nævnte forordning fritager imidlertid administrationsselskaber som defineret i artikel 2, stk. 1, litra b), i direktiv 2009/65/EF, investeringsselskaber som omhandlet i nævnte direktivs artikel 27 og personer, der rådgiver om eller sælger andele i investeringsinstitutter som omhandlet i nævnte direktivs artikel 1, stk. 2, for de forpligtelser, der er fastsat i nævnte forordning, og dermed for kravet om at udarbejde et dokument med central information indtil den 31. december 2021 (»overgangsordningen«).

                     (4)

                     Kommissionens delegerede forordning (EU) 2017/653 (5) indeholder supplerende regler til forordning (EU) nr. 1286/2014 ved at fastsætte reguleringsmæssige tekniske standarder for præsentation, indhold og standardformat af dokumentet med central information, metoden for præsentation af risiko og afkast og for beregningen af omkostninger samt betingelserne for og minimumshyppigheden af gennemgang af oplysningerne i dokumentet med central information og betingelserne for at stille dokumentet med central information til rådighed for detailinvestorer.

                     (5)

                     Den 7. september 2021 vedtog Kommissionen en delegeret forordning om ændring af de reguleringsmæssige tekniske standarder i delegeret forordning (EU) 2017/653 for så vidt angår den underliggende metode og præsentation af resultatscenarier, præsentationen af omkostninger og metoden for beregning af sammenfattende omkostningsindikatorer, præsentationen og indholdet af oplysninger om tidligere resultater og præsentationen af omkostninger i forbindelse med PRIIP'er, der tilbyder en række investeringsmuligheder, samt tilpasning af overgangsordningen for PRIIP-producenter, der udbyder andele af fonde som omhandlet i artikel 32 i forordning (EU) nr. 1286/2014 som underliggende investeringsmuligheder med den forlængede overgangsordning, der er fastsat i den pågældende artikel. Anvendelsesdatoen for nævnte delegerede forordning er den 1. juli 2022, men det er vigtigt at afspejle behovet for at give administrationsselskaber, investeringsselskaber og personer, der rådgiver om eller sælger andele i investeringsinstitutter og andre institutter end investeringsinstitutter, tilstrækkelig tid til at forberede sig på udløbet af overgangsordningen og dermed på forpligtelsen til at udarbejde et dokument med central information.

                     (6)

                     For at sikre, at behovet for tilstrækkelig tid til at forberede sig på forpligtelsen til at udarbejde et dokument med central information opfyldes, er forordning (EU) nr. 1286/2014 blevet ændret ved Europa-Parlamentets og Rådets forordning (EU) 2021/2259 (6) med henblik på at forlænge overgangsordningen til den 31. december 2022.

                     (7)

                     Den centrale investorinformation og dokumentet med central information dækker i alt væsentligt de samme oplysningskrav. Det er derfor nødvendigt at sikre, at detailinvestorer i PRIIP'er, der er interesseret i at erhverve andele i investeringsinstitutter, fra den 1. januar 2023 ikke modtager begge dokumenter vedrørende det samme finansielle produkt. Det bør derfor fastsættes, at dokumentet med central information skal anses for at opfylde de krav, der gælder for central investorinformation. Dette betyder endvidere, at investeringsselskaber og administrationsselskaber til andre investorer end detailinvestorer fortsat bør udarbejde central investorinformation i overensstemmelse med direktiv 2009/65/EF, medmindre de beslutter at udarbejde et dokument med central information som fastsat i forordning (EU) nr. 1286/2014. I sådanne tilfælde bør de kompetente myndigheder ikke kræve, at investeringsselskaber og administrationsselskaber skal udlevere central investorinformation, og det er kun dokumentet med central information, der bør udleveres til disse investorer.

                     (8)

                     Direktiv 2009/65/EF bør derfor ændres i overensstemmelse hermed —

               VEDTAGET DETTE DIREKTIV:

            Artikel 1
            I direktiv 2009/65/EF indsættes følgende artikel:

                  »Artikel 82a

                     1.   Medlemsstaterne sikrer, at de kompetente myndigheder, når et investeringsselskab eller, for en hvilken som helst af de investeringsfonde, det forvalter, et administrationsselskab udarbejder, udleverer, reviderer og oversætter et dokument med central information, der opfylder kravene til dokumenter med central information i henhold til Europa-Parlamentets og Rådets forordning (EU) nr. 1286/2014 (*1), anser dokumentet med central information for at opfylde kravene til central investorinformation som fastsat i dette direktivs artikel 78-82 og 94.

                     2.   Medlemsstaterne sikrer, at de kompetente myndigheder ikke kræver, at et investeringsselskab eller, for en hvilken som helst af de investeringsfonde, det forvalter, et administrationsselskab skal udarbejde central investorinformation i overensstemmelse med dette direktivs artikel 78-82 og 94, når det udarbejder, udleverer, reviderer og oversætter et dokument med central information, der opfylder kravene til dokumenter med central information i forordning (EU) nr. 1286/2014.

            Artikel 2

               1.   Medlemsstaterne vedtager og offentliggør senest den 30. juni 2022 de bestemmelser, der er nødvendige for at efterkomme dette direktiv. De meddeler straks Kommissionen herom.
               De anvender disse bestemmelser fra den 1. januar 2023.
               Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. Medlemsstaterne fastsætter de nærmere regler for henvisningen.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

            Artikel 3
            Dette direktiv træder i kraft dagen efter offentliggørelsen i Den Europæiske Unions Tidende.

            Artikel 4
            Dette direktiv er rettet til medlemsstaterne.

            Udfærdiget i Strasbourg, den 15. december 2021.

                  På Europa-Parlamentets vegne

               D.M. SASSOLI

                  Formand

                  På Rådets vegne

               A. LOGAR

                  Formand

            (1)  Udtalelse af 20.10.2021 (endnu ikke offentliggjort i EUT).

            (2)  Europa-Parlamentets holdning af 23.11.2021 (endnu ikke offentliggjort i EUT) og Rådets afgørelse af 9.12.2021.

            (3)  Europa-Parlamentets og Rådets direktiv 2009/65/EF af 13. juli 2009 om samordning af love og administrative bestemmelser om visse institutter for kollektiv investering i værdipapirer (investeringsinstitutter) (EUT L 302 af 17.11.2009, s. 32).

            (4)  Europa-Parlamentets og Rådets forordning (EU) nr. 1286/2014 af 26. november 2014 om dokumenter med central information om sammensatte og forsikringsbaserede investeringsprodukter til detailinvestorer (PRIIP'er) (EUT L 352 af 9.12.2014, s. 1).

            (5)  Kommissionens delegerede forordning (EU) 2017/653 af 8. marts 2017 om supplerende regler til Europa-Parlamentets og Rådets forordning (EU) nr. 1286/2014 om dokumenter med central information om sammensatte og forsikringsbaserede investeringsprodukter til detailinvestorer (PRIIP'er) vedrørende reguleringsmæssige tekniske standarder for præsentation, indhold, gennemgang og revision af dokumenter med central information og betingelser for opfyldelse af kravet om at stille sådanne dokumenter til rådighed (EUT L 100 af 12.4.2017, s. 1).

            (6)  Europa-Parlamentets og Rådets forordning (EU) 2021/2259 af 15. december 2021 om ændring af forordning (EU) nr. 1286/2014 for så vidt angår forlængelse af overgangsordningen for administrationsselskaber, investeringsselskaber og personer, der rådgiver om eller sælger andele i institutter for kollektiv investering i værdipapirer (investeringsinstitutter) og andre institutter end investeringsinstitutter (se side 1 i denne EUT).